|  |  |
| --- | --- |
| logo tainiothikis | Ellinika |

ΔΕΛΤΙΟ ΤΥΠΟΥ

**Αθήνα, 07/12/12**

► **Αφιέρωμα στον Andrzej Wajda στην Ταινιοθήκη της Ελλάδος από τις 13 έως τις 23 Δεκεμβρίου 2012**

Η Ταινιοθήκη της Ελλάδος, η Πρεσβεία της Δημοκρατίας της Πολωνίας και η καλλιτεχνική εταιρεία Kampania Artystyczna διοργανώνουν με την υποστήριξη της Ταινιοθήκης της Βαρσοβίας (Filmoteka Narodowa), του Πολωνικού Ινστιτούτου Κινηματογράφου, του Ινστιτούτου Άνταμ Μιτσκίεβιτς, του Υπουργείου Πολιτισμού και Εθνικής Κληρονομιάς της Πολωνίας και του Υπουργείου Εξωτερικών της Πολωνίας **ένα αναδρομικό αφιέρωμα στον μεγάλο Πολωνό δημιουργό Αντρέι Βάιντα**.

Το αφιέρωμα στον Αντρέι Βάιντα στην Ταινιοθήκη της Ελλάδος αποτελεί τη σημαντικότερη αναδρομή στον σκηνοθέτη τα τελευταία χρόνια εκτός Πολωνίας. Για πρώτη φορά συγκεντρώνονται σ’ ένα αφιέρωμα πέντε ψηφιακά αποκατεστημένες του ταινίες, οι οποίες θα προβληθούν σε DCP (Digital Cinema Package): *Στάχτες και διαμάντια* (Popiol i diament, 1958), *Λότνα* (Lotna, 1959), *Αθώοι μάγοι* (Niewinni czarodzieje, 1960), *Η γη της επαγγελίας* (Ziemia obiecana, 1975), *Άνθρωπος από σίδερο* (Czlowiek z zelaza, 1981).

Η έναρξη του αφιερώματος θα πραγματοποιηθεί στις **13 Δεκεμβρίου 2012**, σημαδιακή ημερομηνία για την ιστορία της Πολωνίας, καθώς σχεδόν 30 χρόνια πριν στις 13 Δεκεμβρίου του 1981 ο στρατηγός Γιαρουζέλσκι κηρύσσει στην Πολωνία το στρατιωτικό νόμο, βγάζοντας το στρατό στους δρόμους των πόλεων και συλλαμβάνοντας χιλιάδες στελέχη της «Αλληλεγγύης».

Με αφορμή την ιστορική αυτή επέτειο και τιμώντας ένα σκηνοθέτη που η πολιτική διαπερνά το σύνολο του έργου του, στην έναρξη του αφιερώματος θα προβληθεί σε DCP ο ψηφιακά αποκατεστημένος και βραβευμένος με το Χρυσό Φοίνικα στις Κάνες ***Άνθρωπος από σίδερο,*** ταινία που αναφέρεται στην επανάσταση της «Αλληλεγγύης» και στην οποία εμφανίζεται και ο ίδιος ο Λεχ Βαλέσα.

Από τα πρώτα του αριστουργήματα της «πολωνικής σχολής» της δεκαετίας του ’50 μέχρι τα πρόσφατα *Κατύν* και *Γλυκειά έξαψη*, ταινίες που άφησαν τις καλύτερες εντυπώσεις στο ελληνικό κοινό, το αφιέρωμα στον Αντρέι Βάιντα περιλαμβάνει **18 μεγάλου μήκους ταινίες** μεταξύ των οποίων πολλές ανέκδοτες στην Ελλάδα: ***Κανάλ*** (Kanal, 1957), ***Λότνα*** (Lotna, 1959), ***Κυνηγώντας μύγες*** (Polowanie na muchy, 1969 ), ***Τοπίο μετά τη μάχη*** (Krajobraz po bitwie, 1970), ***Ο γάμος*** (Wesele, 1973), ***Χωρίς αναισθητικό*** (Bez znieczulenia, 1978), ***Άνθρωπος από μάρμαρο*** (Czlowiek z marmuru, 1981), ***Οι δεσποινίδες του Βίλκο*** (Panny z Wilka, 1979), ***Ο μαέστρος*** (Dyrygent, 1980), ***Δαντόν*** (Danton, 1983), ***Η θυσία του Κόρτσακ*** (Korczak, 1990), ***Κατίν*** (Katyn, 2007), ***Γλυκειά έξαψη*** (Tatarak, 2009).

Το πρόγραμμα συμπληρώνουν η τηλεοπτική ταινία ***Μωσαϊκό*** (Przekladaniec, 1968), μοναδική κωμωδία στην καριέρα τουΒάιντα -την οποία επέλεξε ο ίδιος για το αφιέρωμα στην Ταινιοθήκη-, το ντοκιμαντέρ ***Η νεκρή τάξη***(Umarla klasa, 1978), ταινία αφιερωμένη στην ομότιτλη θεατρική παράσταση του μεγάλου Πολωνού σκηνοθέτη Ταντέους Κάντορ (Tadeusz Kantor) και δύο επεισόδια από την τηλεοπτική σειρά μυθοπλασίας ***Με το πέρας των χρόνων, των ημερών…*** (Z biegiem lat, z biegiem dni..., 1980) που βασίζεται στην 7ωρη παράσταση-ποταμό, με έργα πολωνών συγγραφέων της εποχής μεσοπολέμου που παρουσίασε το 1978 ο Βάιντα στο θέατρο «Στάρυ».

Δυστυχώς ο ίδιος ο Αντρέι Βάιντα δεν θα καταφέρει να παραστεί στην Αθήνα λόγω των εντατικής του ενασχόλησης με την ολοκλήρωση της τελευταίας του ταινίας *Βαλέσα* (Walesa). Ενδέχεται να παραστεί ωστόσο κάποιος από τους στενούς συνεργάτες του.

Τέλος το αφιέρωμα πλαισιώνει μια **έκθεση πολυμέσων** που θα παρουσιαστεί στους χώρους της Ταινιοθήκης από την **Τρίτη 18/12** έως την **Δευτέρα 31/12** και περιλαμβάνει άγνωστες φωτογραφίες από τις σημαντικότερες ταινίες του Βάιντα, αυτοπορτραίτα του σκηνοθέτη καθώς και μία συλλογή από τις καλύτερες αφίσες των ταινιών του. Την έκθεση θα εγκαινιάσει μια **συζήτηση στρογγυλής τραπέζης** με θέμα το έργο του Βάιντα και τη σχέση του με τον κινηματογράφο της Ανατολικής Ευρώπης. Σύντομα θα ανακοινωθούν περισσότερες λεπτομέρειες για τους ομιλητές της συζήτησης στρογγυλής τραπέζης.

Στην επιμέλεια του αφιερώματος συνεργάζεται ο Πολωνός κριτικός κινηματογράφου Krzysztof Stanislawski.

Επισημαίνουμε πως πολλές από τις κόπιες του αφιερώματος πέρα από την ταυτόχρονη μετάφρασή τους στα ελληνικά, θα έχουν και αγγλικούς υπότιτλους.

**Χορηγοί επικοινωνίας:** ΕΡΤ, Η Καθημερινή, Athens Voice, KOSMOS, Αθήνα 9.84, Στο κόκκινο 105.5, tvxs.gr, ελculture, clickatlife.gr, cinemag-ΣΙΝΕΜΑ, sevenart.gr, cinemanews.gr, myfilm.gr, forfree.gr

Με την υποστήριξη:

|  |  |  |  |
| --- | --- | --- | --- |
| MKiDN_logoeng | polski_kolor_podstawowy | PisfEng3 | logo_filmoteka-100wys |

Σε συνεργασία:

|  |
| --- |
| **logo KA** |

-----------------------------------------------------------------------------------------------------------------------------------------------------Για περισσότερες πληροφορίες και φωτογραφικό υλικό:

Γραφείο Τύπου Ταινιοθήκης της Ελλάδος:

Ισμήνη Χλιόβα-Μπιτζάνη: 210 3612046, 6973562081 [isminicb@gmail.com](http://www.tainiothiki.gr:2095/3rdparty/squirrelmail/src/compose.php?send_to=isminicb%40gmail.com)

Φαίδρα Παπαδοπούλου: 210 3612046 [phaedrapap@tainiothiki.gr](mailto:phaedrapap@tainiothiki.gr)